Arhitecţii de la RAUM doresc să transforme blocurile gri din oraş în grădini verticale şi propun un sistem de termoizolaţie inedit, cu lână de oaie sau cânepă. Acest sistem ar fi mai ieftin şi mai eficient, în timp, iar clădirile verzi ar spori calitatea vieţii in cartierele din Cluj-Napoca, arată Ziua de Cluj. Propunerea arhitecţilor a ajuns pe birourile administraţiei locale, acestea urmând să decidă asupra aplicării ei în cartierul Mănăştur.

Folosirea lânei de oaie pentru termoizolarea blocurilor are la bază câteva motivaţii solide: pe de o parte, acest material este folosit cu succes de mai bine de 15 ani în Germania, Uniunea Europeană aprobând în 2003 utilizarea lânei ca material de construcţii. În acelaşi timp, lâna este un material organic, 100% ecologic. Totodată, arhitecţii clujeni spun, citaţi de Ziua de Cluj, că “în acest fel, s-ar încuraja şi activităţle economice ecologice bazate pe creşterea oilor sau cultivarea cânepei. Mai mult, s-ar renunţa la polistiren, care este un material nociv prin efectele sale în timp, poluant prin procesul său de fabricaţie, având ca materie primă hidrocarburile”. Un alt argument important vizează timpul redus de execuţie, dar şi costurile sensibil mai mici.

RAUM a propus autorităţilor o altă inovaţie în materie de reabilitare a blocurilor de locuinţe: transformarea acestora în grădini verticale, faţadele vegetale având atât rol izolator termic şi acustic, cât şi potenţialul de a spori spaţiile verzi din oraş. “Efectele şi beneficiile faţadei înverzite se obţin în timp, costurile amortizându-se şi ele treptat. A realiza o faţadă înverzită este o investiţie pe termen mediu şi lung. Amplificarea suprafeţei verzi în spaţiul respectiv îl îmbunătăţeşte din punct de vedere estetic, amplifică aportul de oxigen în zonă şi are un impact asupra stării generale psihice a comunităţii”, spune arhitectul Horatiu Răcăşan, pentru publicaţia clujeană. Pentru aceste grădini verticale, ar putea fi folosite specii ca viţa sălbatică, salcâmul căţărător sau caprifoiul.

Această iniţiativă ar încuraja totodată dezvoltarea agriculturii urbane, atâta vreme cât arhitecţii au propus şi amenajarea de grădini de legume pe acoperişurile blocurilor, unde ar putea fi cultivate cereale, ciuperci, rădăcinoase, plante aromatice, medicinale sau ornamentale.

Sursa: Ziua de Cluj

Puteţi citi şi:

Clădirea cu 200 de speci de orez, fructe şi legume

FOTO Farmscraper – Grădini printre nori

Casa care sfidează inundaţiile